Z á p i s n i c a

zo zasadnutia výboru pozemkového spoločenstva Urbár Stankovany

konaného dňa 9. 7. 2016

Prítomní podľa prezenčnej listiny

Program:

1. Návrh programu, určenie zapisovateľa
2. Kontrola uznesení
3. Správa účtovníka o stave účtu
4. Správa OLH o pestovateľských a ťažobných prácach
5. Správa predsedu DR o prevedenej kontrole v lokalite Dierová a predloženie zistení k sťažnosti Viliama Čieška ohľadom nekvality jemu prideleného palivového dreva
6. Návrhy členov výboru na prerozdelenie deputátu resp. iné návrhy na uspokojenie vlastníckeho nároku podielnikov
7. Žiadosti
8. Diskusia, predloženie nových návrhov
9. Návrh na uznesenie

Zasadnutie výboru viedol predseda Ján Karas. Privítal prítomných a konštatoval, že zasadnutie je uznášaniaschopné.

1. Predseda výboru oboznámil prítomných s navrhnutým programom. Hlasovaním členov výboru bol program odsúhlasený. Za zapisovateľku určil Annu Brukovú.
2. Predseda výboru konštatoval, že uznesenie ohľadom uhádzania haluziny DHZ Stankovany nebolo splnené.
3. Správa účtovníka o stave účtu. Vzhľadom k tomu, že Margita Tatárová nebola na zasadnutí prítomná, správu podal predseda PS. K 9. 7. 2016 je v pokladni 109, 09 € a na bežnom účte 166 796, 74 €.
4. Správa OLH o pestovateľských a ťažbových prácach. OLH Milan Straka informoval prítomných o ťažobných prácach a zásobovaní podielnikov palivovým drevom. Na pílu sa doviezli dve fúry bukov z Dierovej. Poznamenal, že drevo z Dierovej treba vyvoziť. K 9. 7. 2016 bolo rozvezené palivové drevo dvadsiatim štyrom podielnikom a deviatim podielnikom drevo nekálané. V pestovateľských prácach sa pokračuje , výžin robí Vladimír Lacko , ktorý bude vykonávať aj výrub krov a liesok. Uhodenie haluziny v Korbelke, ktorú mali urobiť rojkovskí hasiči sa zatiaľ neuskutočnilo. Na túto prácu sa podujal pán Kasper z Ľubochne. Dohodol sa OLH, že uhodí haluzinu a pripraví rúbanisko na sadbu za drevo. Zodpovedný za tuto činnosť je OLH.
5. Ing. Peter Straka ako predseda DR podal správu o prevedenej kontrole v lokalite Dierová, hovoril , že dňa 22. 5. 20016 sa uskutočnil prieskum členov výboru za účelom zhodnotenia naťahaných bukov. Pri obhliadke terénu, sa zistilo, že v lokalite urbáru bolo spílených 11 bukov, čo sa zistilo podľa čerstvo napílených pňov. Po telefonickom rozhovore s OLH sa tento stav objasnil. Drevo odviezol p. Marian Belko so súhlasom OLH, nakoľko mal na toto drevo nárok spred roka. Predseda DR upozornil na to, že ak sa takáto situácia vyskytne , treba o nej informovať výbor PS, aby nedošlo zbytočne k nedorozumeniam. Viliam Čieško sa sťažoval, že dostal nekvalitné drevo, napadnuté chrobákmi. Ing. Peter Straka ako predseda DR bol obhliadnuť daný stav priamo do dvora p.Čieška. Zistil, že časť dodaného dreva bola znehodnotená ale toto drevo pochádzalo zo samovýroby a nie z deputátu ktorý si členovia kupujú. Viliam Čieško si dal doviezť nadmerné množstvo dreva ako kompenzáciu za túto samovýrobu . Predseda DR sa spýtal členov výboru ako riešiť daný stav, ktorý nastal. Členovia výboru zaujali stanovisko, že nadmerné množstvo dreva treba zaplatiť za trhovú hodnotu keďže drevo ktoré si odobral bolo v kvalite piliarskej guľatiny.
6. Návrhy členov výboru na prerozdelenie vlastníckych nárokov podielnikov, nakoľko terajší systém rozdeľovania je do budúcnosti neudržateľný, lebo stále pribúdajú noví vlastníci. Niektorí členovia výboru navrhli , aby sa deputát rozdelil podľa výmery. Pri zakúpení automatickej kálačky by cena práce bola lacnejšia, preto poverili predsedu výboru, aby pripravil kalkuláciu na vybavenie podielnikov.
7. Žiadosti: Anna Bruková a Martin Vojteček si podali žiadosť na rezivo z červeného smreka. Ján Špireng na samovýrobu v Korbelke. Žiadosť OÚ Stankovany a DHZ Rojkov o  poskytnutie cien do tomboly. Vladimír Lacko si podal žiadosť na vypílenie suchých stromov. Členovia výboru odsúhlasili cenu za rezivo pre Annu Brukovú v sume 74 € a pre Martina Vojtečeka v sume 190 €.K žiadosti Františka Krúpu treba vyznačiť drevo v poraste na väzbu.
8. Diskusia: V diskusii vystúpil predseda PS, prečítal list, v ktorom sa píše o súhlasnom stanovisku ŠL na vybudovanie zbližovacej linky pre ťažbu dreva v Havrane.Za účelom tohto stanoviska navštívi predseda Ján Karas Lesný úrad v Ružomberku 12. 7. 2016. Alojz Gašper navrhol zakúpiť motorovú pílu na pílnicu a doporučil drevo na kálanie zložiť v objekte pílnice. Pripomenul, že spolu s Vladimírom Lackom pílili rezivo pre Martina Fúru a pre farský úrad. Ing. Peter Straka zhodnotil akciu pre deti a urobil štatistiku spotreby benzínu pri kálaní dreva. Tiež poukázal na to , že je potrebné zakúpiť motorovú pílu. Hovoril, že sa urobila údržba na kálačke. Zhodnotil polročnú prácu a navrhol aj túto prácu odmeniť. Ján Karas mal dotaz ako pokračuje identifikácia neznámych vlastníkov, oboznámil prítomných s listom na vyzvanie uzatvorenia novej nájomnej zmluvy alebo dodatku ku zmluve s Vodohospodárskym podnikom. V tejto veci nás právne zastupuje Judr. Peter Malcho. Michal Belko zabezpečil odvoz rezu.
9. Návrh na uznesenie : Predseda výboru podal návrh na uznesenie

Zasadnutie ukončil predseda výboru, poďakoval prítomným za účasť.

V Stankovanoch 9.7.2016 zapísala Anna Bruková

Overovatelia: ..................................

..................................

U z n e s e n i e

prijaté na zasadnutí výboru PS Urbár Stankovany

dňa 9.7.2016

Uznesenie č. 1 k bodu 1

Výbor PS súhlasí s navrhnutým programom a menovaním zapisovateľa.

Uznesenie č. 2 k bodu 2

DHZ Stankovany zatiaľ neuhádzali haluzinu v rúbanisku. Toto uznesenie nie je splnené.

Uznesenie č. 3 k bodu 3

Výbor PS berie na vedomie stav účtu v pokladni a na bežnom účte.

Uznesenie č. 4 k bodu 4

Výbor PS berie na vedomie správu OLH o pestovateľských a ťažobných prácach.

Uznesenie č. 5 k bodu 5

Výbor PS berie na vedomie správu predsedu DR o prevedenej kontrole v lokalite Dierová a objasnenia k sťažnosti Viliama Čieška.

Uznesenie č. 6 k bodu 6

Výbor PS poveril predsedu výboru pripraviť kalkuláciu pri prerozdelení deputátu pre vlastníkov.

Uznesenie č. 7 k bodu 7

Výbor PS berie na vedomie žiadosti a odsúhlasené ceny za porez a rezivo.

Uznesenie č. 8 k bodu 8

Výbor PS berie na vedomie diskusné príspevky, obsah ktorých je zaznamenaný v zápisnici a poveruje predsedu PS zistiť cenové ponuky na zakúpenie motorovej píly.

V Stankovanoch 9. 7. 2016 Ján Karas

predseda výboru PS

Prílohy: prezenčná listina, zápisnica s prílohami